پوریاگرانی(مزدورانی)ھکّ ماں دین ءِ اسلام ءَ
یلان زامرانی
دین اسلام ایوکءَ لھتے عبادت ءُ ذکرءُ اذکارانی نام نہ انت ءُ ناکہ اسلام ایوکءَ لھتے احکامانی نام انت کہ آ ایوکءَ گوں عبادت ءَ بندوک ءُ ھمگرنچ انت.
اسلام ھما دین انت کہ زندمان ءِ ھمک تک ءُ پھنات ءَ پہ بنی آدم ءَ رھشونی کنت ءُ آئیءَ مادنیں راہ ءَ پیش دارایت.
اسلام چو ایدگہ آسمانی پیسری گوستگیں مذھبانی پیم ءَ ھوں نہ انت کہ ما گوشیں ایوک ءَ کلیساءُ چرچءِ تَھا بند بہ بیت آئیءَ گوں مئے ھمک روچی زندگیءَ ھچ کار نیست.
انا اگاں یک مردمے کہ آ وتا مسلمان گوش ایت گُڑا بائدانت اول آ چہ دین اسلام ءَ آشناءُ سرپد ھوں بہ بیت کہ منی دین منا چون زندگی گوازینگ ءِ حکم ءَ دنت.
اسلام ءَ کسانیں زھگءَ بگر داں مزن عمریں بزرگءَ مردین ءَ بگر داں جنیں آدم ءَ ھرکسی ھکّ ءُ ھکّ وق گشینتگ انت،ھرکسی زمہ داری ھمائیءِ وسءُ واک ءَ ایرکتگ انت ءُ کسّی سرا گیشیں زور ایر نہ کتگ کہ آ چست کت اش مہ کنت.
مرچی جہان ءَ پوریاگر ءُ مزدورانی روچ دارگ بوگ ءَ انت کہ ھمک سال دارگ بیت.اے روچ ھمے واستہ دارگ بیت کہ مزدورانی سرا زوراکی کنگ مہ بیت آھاں آیانی کتگیں کارءِ مز سرجمیءَ دیگ بہ بیت.گوں آیاں ھچ اے پیمیں کارے کنگ مہ بیت کہ آ انسانءِ بنکی ھکّانی لگتمالی بہ بیت. آیاں انسان پھمگ بہ بیت ءُ انسانی قانونانی مطابقءَ گوں آئیءَ زند گوازینگءِ ھکّ دیگ بہ بیت.پمشکا اے روچ برجم دارگ بیت.
مزدور یاکہ پوریاگر ھما مردم انت کہ آ روزنداری کنت ءُ وتی زھگانی لاپءِ توسینگءِ جھدءَ کنت.مرچی باندات مزدورءُ پوریاگرءِ رنگءُ تَھر بازانت. چوکہ لوگانی تَھا کارکنوکیں مردین ءُ زالول بہ بنت یاکہ کارگس ءُ دپتراں کارکنوک یا کہ پرائیویٹ وانگجاہ ءُ بازاراں کارکنوک بہ بنت.
اسلام ءَ مزدورءِ کمائی شرتریں کمائی گشتگ کہ آ وتی ھیدان ریچ ایت ءُ سھب ءَ بگر داں عصر کزاءَ کار کنت ءُ جنجال انت نوں آئیءَ مز دیگ بیت.
ابوھریرہ رضی اللہ عنہ گوش ایت کہ واجھیں رسول صلی اللہ علیہ وسلم ءَ گشتگ” چہ درستاں شرتریں کمائی وتی محنت ءِ کمائی انت، بلے ھنچوکہ مزدور گوں دلپَھکیءُ دلجمیءَ کارءَ سرجم بہ کنت.
(مسند احمد)
چیاکہ بازیں کارکنوک ھم ھست کہ آ وتی کار تَھا دلپَھک نہ انت ءُ دو تل ءُ دوپوستی کن انت،بائدانت یک پوریاگرءُ مزدورے کہ آ کارکنت ءُ آئیءَ پگار رس ایت آ گوں ایمانداریءَ وتی کارءَ سرجم بہ کنت. دوتل ءُ دوپوستی مہ کنت.
یک دگہ جاگھے چہ اللہءِ رسول صلی اللہ علیہ وسلم ءَ جست گرگ بوت کہ شرتریں کمائی کجام انت؟
واجھیں رسول صلی اللہ علیہ وسلم ءَ گشت” ھما انت کہ آئیءِ تَھا اللہ ءِ نافرمانی مہ بیت ءُ گوں وتی جند دستاں کمایگ بہ بیت.
(مسنـــد احمــــد)
یک برے واجھیں رسول صلی اللہ علیہ وسلم گوں وتی صحابیاں یک جاھے گوزگءَ ات کہ آھاں یک مردے(مزدورے) دیست کہ آ سک باز جھد کنگءَ ات وتی کار تَھا گُڑا صحابیاں گوں اللہ ءِ رسول صلی اللہ علیہ وسلم ءَ گشت: کاش کہ اے مردکار جھد ھمے پیم پہ اسلام ءِ شنگ ءُ تالان کنگ ءَ بوتین!
گُڑا اللہ ءِ رسول صلی اللہ علیہ وسلم ءَ وشیں پسہ یے دات ءُ گشت:اگاں آ پہ وتی کسان سالیں زھگانی واستہ اینچو جھد کنگءَ انت بزاں پہ اللہ ءِ راہ ءَ کنگءَ انت، ءُ اگاں آ پہ وتی پیرءُ کماشیں مات ءُ پت واستہ اینچو تکانسری کنگءَ انت گُڑا اے ھم بزاں اللہ ءِ راہ ءَ کنگءَ انت، ءُ اگاں آ پہ ھمے واستہ اینچو جھد کنگ ءَ انت کہ چہ مردمانی دیم ءَ دست ٹال مہ کنت ءُ وت واک بہ بیت بزاں پہ اللہ ءِ راہ ءَ کنگءَ انت بلے ھمے شرط ءَ کہ پہ مردمانی پیش دارگ ءُ اے واستہ مہ بیت کہ من مال جمع کناں کہ مالدارے گشگ بہ باں گُڑا بزاں شیطان ءِ راہ ءِ گپتگ.
(طبـــرانی)
واجہ رسول اللہ صلی اللہ علیہ وسلم ءَ اے ھم گشت کہ مزدورءِ مزءَ چہ آئیءِ ھیدانی ھشک بوگ ءَ پیسر بدئے۔
بازیں مردم ھست کہ چہ مزدوراں کار گرانت بلے زر دیگ وھدءَ آیانی مزءَ ندینت یاکہ آیانی مزءَ ھنچو دینت کہ آیانی دردءَ نہ وارت اے بلاھیں زوراکی ءُ بلاھیں ھرابی یے۔
واجہ رسول اللہ صلی اللہ علیہ وسلم وتی زندءِ گڈی رقچاں گوازینگءَ ات گُڑا آئیءَ ھمے گشت کہ وتی جھلءِ کار کنوکیں مردمانی ھیال ءَ بدار ات ءُ آیانی بابتءَ چہ اللہ ءَ بہ ترس ات ھما چیزءَ کہ وت ورات آیاں ھما چیز ءَ بہ وارین ات ءُ ھما پوشاکاں شما وت گورا کن ات وتی کارکنوکیں مردماں ھما پوشاک ءَ بدے ات ءُ گوں آیاں نرمی بکن ات۔ بلے مرچی ما بچارایں کہ آیا ما وتی کارکنوکیں مردمانی گوم مءَ ھمے رنگءُ داب ءَ پیش آیگءَ انت؟ اناں
ماگوشیں ما ورایں سیر کنیں مئے لوگ ءِ کارکنوکیں مردم کاراں بکنت ءُ پدا ورگ بوارت…..
ما گوشیں ماوتی واستہ ھما پوشاک ءُ چمپلاں زورایں کہ نِھاد اش گرانترانت بلے وتی لوگ ءَ کارکنوکیں مزدورءُ پوریاگرءَ ھما پوشاک ءُ چمپلاں زورایں کہ نِھاد ءِ کمترءُ جندءِ نقلی انت۔۔۔
ماگوشیں ھماجاگھا کہ مانندایں مئے لوگ ءَ کارکنوک آجاگھا نشت ھم نہ کنت۔۔۔
ما گوشیں مارا ھکّ ھست کہ ما وتی زندگیءَ گوں کندگ مسکراءُ وشی بگوازینیں بلے مئے گس ءَ کارکنوک ءَ اے ھکّ نیست کہ آ کندگ ءُ مسکرا پہ زندءَ بگوازین ایت۔۔۔ اللہ ءَ یکےءَ گیش داتگ ءُ دگہ یکے ءَ کمتر داتگ بلے ھردو انسان انت ءُ ھردو وشی لوٹ انت.. ھما چیزءَ پہ وت ءَ دوست دارئے اسلام ءِ سکین ءُ سبق ھمیش انت کہ پہ دومیءَ ھوں دوست ءِ بدار۔